A spia (parti prima)

U sei d'aprili di u 1814 in Fontainebleau, l'Imperatori adunì i so marisciali. Cun calma cuntò i so forzi militari. Annantu a carta di l'Auropa, spiecò à i so affidati com'eddu cuntava di batta in darettu. A dicia, era cunvintu di rivultà à u puteri. I marisciali ùn anciavanu. Napulioni l'intarrugava unu apressu à l'altru. S'eranu cuncertati. Dicianu ch'ell'ùn firmava più chè bricioculi d'armata, ch'ùn c'era più spiranza. A Francia vulia a paci. Cuntinuà di luttà pruvucheria a guerra civili.

L'Imperatori gravamenti si calò è scrissi : « i putenzi alligati avandu pruclamatu chì l'Imperatori Napuliò era u solu ostaculu à u stabiliscimentu di a paci in Auropa, l'Imperatori Napuliò fidu à i so giuramenti, dichjara rinuncià par eddu è par i so eredi, à i so troni di Francia è d'Italia, à i so raghjoni, è chì tuttu sacrifiziu fussi ancu puru quiddu di a so vita, hè prontu à fà lu par a Francia ». U tradimentu di Marmont, l'eguismu di i so tinenti, l'avianu acciacatu. Qualchì ghjornu dopu, Napuliò partì da Fontainebleau.

In istrada versu l'isula d'Elba, seppi chì i truppi francesi, spargugliati in Ollanda, in Italia, in Spagna, risistianu sempri. Carnot difindia à Anvers, u ghjinirali Maison avia dodici milla omi pronti in i Flandres. Davoust cù quaranta milla omi assicurava i so pusizioni à Hambourg. Geniu di Beauharnais dava capu in Italia à i suldati di Bellegrade è di Murat. Soult si n'era ghjuntu oramai à l'orlu di Toulouse. Suchet era sempri in Catalogna. In ogni locu, u populu, i suldati, tutti li eranu fidi. Tutti eranu pronti à mora par l'Imperatori, assaltata a so mimoria da milla ricordi appassiunati, è tinendu si à menti cun invidia è cun superbia, un passatu fervidu di glori è di battagli.

In Piazza di Gavi, piccula città di a fruntiera taliana, Napuliò avia stabilitu un omu di cunfidenza, toccu trà i so più fideli partigiani da i raghji di l'anima impiriali. U cumandanti Poli era natu in quiddi vangoni di U Sulaghju, versu Muchjalba, u prima d'aprili di u 1767. Senza soldu è cun pocu pani, era crisciutu in issa aspra righjioni di u Fium'orbu, carca d'una falza simbianza di paci è di tranquillità. Abbandunati muchji, scopi è arbitri chì li avianu nativamenti scunvoltu un attracciu rusticu, fattu di maravigli ma ancu di i suffranzi grevi di a vita, s'inrulò à quindici anni in i cacciadori. Da u 1786, l'incurpuronu in u righjimentu di u Riali Corsu. Bernardinu Poli era statu fattu capitanu in u battaglionu di u Liamoni quandu spusò in 1808 Maria Faustina Tavera, a figliulina di Catalina Ilari chì era a balia di Napuliò.

L'Imperatori avia tinutu à battizà à Maria Faustina, era u so cumparu. U cumandanti Poli ricurdava cun piacè a cura ch'eddu avia Napuliò par a figliola di a so suredda di latti. Spusò, com'eddu dicia, a so figliana, ista figliana ch'eddu tinia cara quant'è u so figliolu. Un ghjornu à i Tuileries, annuncionu ch'edda ghjunghjia a signora Poli di Corsica. L'imperatori s'avanzò, è presi a zitedda corsa par a mani : « Signori, diti mi avà ch'edd'ùn ci hè in Corsica beddi donni ! ». U cumandanti aghjustò : « noi altri isulani, guardiani di i tradizioni d'una volta, ci accadi sempri di truvà indè i nostri mogli, una divuzioni senza fallu. Hè rara ch'eddi ùn ci si mettinu à fiancu in lu periculu, chì istu vigori maschili venga da l'educazioni purtendu i solchi gravi d'una vita dura, o da u timperamentu naturali di u sessu. In istu paesi duva c'hè più timori chè in altrò, ch'ùn sò l'ori cusì schietti, a stumachiccia ch'edd'anu in certi casi, mostra in modu sicuru chè i donni corsi, s'eddu ci voli, quandu subudoranu a disgrazia di cosi à eddi cari, facinu d'aspri suldati. Ùn vi parlu di a signora Poli chì mi suvitava pidioni, chì francava i fiumi, chì durmia di notti annantu à i panculi, è purtava u muschettu à l'armu maniendu lu à u casu ». I donni corsi avianu mustratu u so curaghju in i guerri d'indipendenza di u Fium'orbu, è a mamma di Napuliò cuntava chì zitelletta, cun piacè accumpagnò senza angoscia in gola u so maritu à fà guerra. Scorsa a disfatta di Ponti Novu, s'era ritirata cù un gruppu di partigiani in i falatoghji di Vizzavona, poi avia pruvatu d'urganizzà a risistenza in Niolu, è s'era quasgi annicata vulendu travancà u Liamoni à cavaddu allora ch'edda era tandu incinta di Napuliò. Filendu u so discorsu a moglia di Poli s'attraciava nantu à l'usu di a donna corsa. Duvia in u periculu ed in certi situazioni, quandu fiasca a parolla ad appacià i spiriti, sparta cù maritu i risichi di a lotta. È quali più ammanitu ?

A piazza forti di Gavi era in boni mani. Quandu di dicembri 1810, dopu passatu un annu in u grandi ducatu di Tuscana, u cumandanti Poli fù numatu à testa di u forti di Gavi, li trimulò u cori d'amarezza. Stu rollu ch'eddu duvia tena nantu à l'eterna paghjina di storia chì allora scrissi Napuliò, era certu d'impurtanza strategica. Ma l'Italia era luntana assai da a guerra è à Bernardinu Poli li brusgia sicretamenti in pettu, tal'una deda ficcata in cenara, l'anima suldaticcia. L'imprimava pocu l'aristucrazia genuvesa è i so maneri finti. Gavi era una città di sei milla abitanti à u cuntornu di Genuva. Forzi ùn era tantu luntanu di i consuetudini di i so antenati. Spampiliulavanu ancu li stessi steddi in celu culà chè in Corsica, sopra à u so paesi nativu. Ci si truvava muchju, rosumarinu, linsticu, ficu d'India, ghjinestru, arbitru, murtulaghju. Crosci d'una acquata matutina, curianu da monti à mari nantu à i fallatoghji, i buschetti scuri di l'alivetti, poi quiddi verdi di l'arancetti è di l'amandulaghji, incucciendu si in u so giru tutti i fiori più beddi è più bramati di u Mediterraneu. I sbuchji davanu un aspettu d'esutismu à tutta quidda parti di a costa liguria. Casamenti magnifichi scalinati nantu à i ripi, facianu à quandu vinutu l'istatina, u sughjornu pridilettu di ricchi niguzianti genuvesi. L'uffiziali francesi, tinuti quant'à eddi in palma di manu, pigliavanu parti ad ogni festa, ogni baddu chì tandu si suvitavanu senza nisuna intermittenza da Genuva à Gavi. Si baddava in quidda piccula città; in altrò si faccia a guerra. In Ispagna, scuppionu à murtoriu i voci dulurosi di l'indipindenza, cù un fanatismu ed un curaghju sopra umani : par Diu, par a Patria, par u Rè, ch'eddi briunavanu. Napoliò cridendu d'avè sradicatu a risistenza, dicisi d'arrucchià u rè Ghjiseppu versu Madrid. Era statu ubbligatu di metta à cura di i maresciali a so armata, ma issu populu spagnolu ùn era ancu prontu ad essa pacificatu. In u 1810, ùn c'era un branu di risultatu. A ghjilusia arrabiata di i ghjinirali, i so abbutinati, u pocu d'auturità è d'arbitriu di u Rè Ghjuseppi malgradu una strada scelta, fecinu ostaculu à tutt'azzioni dicisiva à tal' puntu chì in u 1812, l'armati francesi ùn pudianu più chè rinculà. Un mischiu d'armata, di spagnoli è d'inglesi arrimbati sottu à u cumandamentu di Willington, facia vittori impurtanti. U 22 di lugliu di u 1813, Marmont, chjappu in a piaghja di Arapiles, fù ben' fertu è a so squarda malminata. Ghjiseppu si n'andò da Madrid è l'armata francesa fù disfatta in Vittoria. Wellington assaltava quidda di Soult chì si ripiecava à Saint-Jean-de-Luz poi à Bayonne, è infini à Toulouse in u 1814. D'altrò i nutizi di Russia eranu gravissimi. L'Armatona di Napuliò, senza avè persu canoni, senza mancu essa stata scunfita ind'una battaglia una volta sola, avia culpitu i so più grandi disastri. Napoliò era partitu da Russia cun pressa par corra in Parighji dopu a cuspirazioni di Mallet. Murat incaricatu da l'Imperatori di cumandà l'Armatona, abandunò u so postu par timenza di perda u so tronu, è vultò à tutti frulli in Napuli. Poi funu Lutzen è Bautzen, a vittoria di Dresdes siguitata da Leipzig, a famosa battaglia di i Nazioni. Napuliò ùn avia mancu più un alliatu. Ancu Murat in Italia, avia finalamenti arrivatu a Cualizioni. Ultimamenti succidò a campagna di Francia, marchja vitturiosa chì feci rinculà l'armatuccia di Marmont, Victor, Mac Donald è Ney. Poi ghjunsi a ripresa di l'Imperatori : Champaubert, Montmirail, Montereau, Vauchamp. Si succedonu i vittori com'è tandu in Italia. Era l'attaccu addispiratu, l'ultima scossa di Napuliò è a so ultima furtuna. Issi vittori funu un veru sciempiu umanu. A ghjovana guardia imperiali sdrughjia com'è nevi à u soli. Era à Fère-Champenoise induva Mortier è Marmont si facianu batta è aprianu à l'armata numica a strada versu Parighji, chì ghjunsi a so capitulazioni malgradu u so sempiternu ingeniu.

In Gavi u cumandanti Poli, à for'è à misura chì li ghjunghjianu i nutizi disastrosi di a trapughjata di l'Imperu, s'era purtatu in odiu. Ùn patia più d'ùn pudè agiscia. Stintosu dumandava à parta cun l'Armatona, induva si dicidianu l'affari di statu. Ma l'Imperatori li feci dì chì Gavi era a so piazza. Bernardinu Poli ci cunsintì… è tutt'in un colpu, l'avenimenti si pricipitedinu. S'affaccò u timpurali quandu omu ci s'aspittava u menu.

Murat imparendu chì l'alliati avianu francatu u Rhin, ùn avia micca esitatu ad appughjà si à l'Austria par mantena si nantu à u so tronu. L'undici di ghjinaghju 1814, fù signatu u trattatu trà a corti di Vienne è quidda di Napuli. Cù issu trattatu Murat s'ingaghjava à fà si scunquassà un armata di trenta milla omi à l'Imperatori. In cuntraparti, l'Austria li assicurava u regnu di Napuli, è li lasciava i so pieni diritti in Ancôme è in i marchi papali. Fù ratificatu issu accordu inturbiditu u 4 di farraghju : subitu Murat si mossi è ghjunsi in pedi à i muri di Plaisance. In issu fattu u vici rè, Geniu di Beauharnais, ùn era più in statu di sustena l'attaccu contra u marisciali di Bellegarde. Si ripiecò versu l'Adige. In vanu Napuliò avia pruvatu di ricunducia u so cugnatu. L'avia ancu minaciatu : « seti un bon' suldatu nantu à u campu di battaglia », li avia scrittu, « ma aldilà, ùn aveti nè vicori, nè carattaru… supongu ch'ùn seti micca di quiddi debuli chì pensanu chì u Liò hè mortu ? Sè vò feti issu calculu, saria un sbagliu tamantu. M'aveti fattu tuttu u dispiacè chè vò mi pudiati fà di poi chè vò seti partitu da Wilna. U titulu di rè vi hè cuddatu in capu. Sè vò vuleti tena lu, inviniti vi ni bè ». Murat sperava essa rè d'Italia, è feci orechja marcanta à Napuliò.

Sia ciò chì sia, a fruntiera di u sudesti era invasa. I pusizioni d'Albaro eranu pronti à ceda. U numicu era oramai à trè ghjorni di Gavi. U 15 d'aprili di u 1814, u cummandanti Poli ricivia da u ghjinirali baronu di Fresia, l'ordinu di metta in assidiu Gavi. Da issu ordinu ricivutu, Poli capì. È issa situazioni l'impinsiria. I dispacci mustravanu u scuncertu di i capimachji. Nimu avià vulintà o murali. A piazza d'armi di Gavi ùn ricivia più pruvizioni. I truppi eranu senza u soldu. U cumandanti Poli ùn si lasciò accascià. Pruclamò l'assediu è dicisi di risista fin'à l'ultimu. À issu mumentu, seppi chì l'alliati eranu intrati in Parighji. In u stessu tempu, ricivì una lattara da Fresia, infurmendu lu chì Genuva sarebbi evacuata u 3 d'aprili, dopu signata una cunvenzioni trà i ghjinirali di a So Maestà d'Inghilterra.

« I truppi si stradanu versu Nizza », dicia u ghjinirali Fresia. « U forti di Gavi, vistu a so situazioni geugrafica, pudarà risistà assai, è vi gratuleghju eiu d'essa piazzatu cù più furtuna chè me ». Prestu ghjunsi sin'à Poli l'annunziu di l'armistiziu cunchjusu frà u rè di Napuli, u marisciali Bellegarde è Lord Bentinck, intimendu « à tutti i capi di battaglioni d'armata, è i sotti divizioni militari di accunsenta à i grandi avinimenti chì s'eranu passati in Francia è d'inarburà un distintivu biancu ». U cumandanti Poli presi tutti i cumunicazioni cun Genuva, s'impussissò di parechji trasporti, assicurendu si par parechji mesi a pruvista di u forti di Gavi. Lord Bentinck tuttavia, bramava quant'à eddu ch'ùn ci fussi cumbattitu. Parlamantari funu mandati à u cumandanti Poli, par mustrà li chì a so risistenza era inutili è li si feci ancu ufferti splendidi. U cumandanti risposi ch'edd'ùn renderia a piazza di Gavi chì sottu l'ordinu di l'Imperatori. Li fù contrapossu chì Napuliò ùn era più chè rè di l'isula d'Elba, è chì oramai u so rè era Luiggi u Diciotesimu. Risposi u curaghjosu ufficiali : « ùn cunoscu chè l'Imperatori ». L'Inglesi li mustronu i ducumenti, i ghjurnali. Fù indarru… « Chì n'aghju da fà di issi scartafaciuli ? Aghju ricivutu da l'Imperatori l'ordini di difenda issa Piazza. Ùn a rindaraghju chè sottu u so ordini. A bandera turchina bianca è rossa fluttarà in pendita di u forti. È par me tutt'altru segnu chè quiddu di Napuliò hè tradimentu ». L'Ufficiali inglesi capinu chè nudda ùn u faria ceda. Li pruposinu di disignà dui ufficiali di u so cantunamentu par andà unu in Parighji, l'altru à Porto Ferraio à piglià l'ordini di u Guvernu, è assicurà si chì l'Imperatori ùn era più chè rè di l'Isula d'Elba. « Siasi ! », ripresi Poli, « ma l'avenimenti sianu ciò ch'eddi sianu, u cumandu u lasciaraghju sè l'Imperatori u m'intima da Parighji o Porto Ferraio ».

Dui ufficiali si missinu da Gavi u ghjornu stessu par riempia issa missioni. Malgradu a cunfidenza ch'eddu mustrava u cumandanti Poli ùn s'inganava : « Ùn a sappia chè troppu, chì i Bourbon sò i maestri di Parighji, è chì u pricipiziu s'apria davanti à me. Di più a garnisoni in Gavi, cumposta da Pruvinziali, m'inchitava, ma u fattu chì a bandera di i trè culori fluttassi nantu u forti, u restu ùn impurtava ». A pupulazioni di Gavi tinuta à currenti di l'avenimenti, s'inzergava chì l'ufficiali risistia, è ùn tardò à manifestà cun viulenza contru à quiddu ch'edda cunsidirava com'un ribeddu.

Poli intrateni in u so sughjorni in Gavi bunissimi rilazioni cù u merru Nasi. Era quist'umacciu un puliticu senza cunvinzioni, senza scrupuli, senza mancu cuscienza. Avia duminatu à Gavi cun terrori. Mustrendu i so posizioni francufili è à so divuziò à Napuliò, si ben' chì u so creditu ingrandava. Si truvava à capu d'una grossa richezza è di i più beddi attracci di a città. Quandu imparò l'abdicazioni, vinì ad essa un partigianu feroci di u rè di Sardegna. Presi primura di riceva l'ufficiali inglesi, andò à veda Lord Bentinck par trattà a reddizzioni di u postu di Gavi. Intra tempu faccia nici d'essa amiconu cù Poli è li cunsigliava di ceda à l'insistenza di l'Inglesi : ùn ebbi nudda da l'ufficiali. Allora decisi di mustrà a so simpatia à u novu reghjimi inarburandu a bandera bianca à nantu à villa Cambiaggi duv'eddu s'era stallata l'armata di l'assediu. Era una di i più beddi villa di a costa, un veru palazzu cun assai opari d'arti. U maiori Brinstiel cidendu à l'insistenza di u merru, inarburì una mattina a bandera bianca in cima à u palazzu. Nasi era cuntentu di fà u colpu à u cumandanti Poli. Curiosu era di veda com'eddu a pigliava : a pigliò malissimu. A villa Cambiaggi era à tiru di canoni. Bernardinu Poli feci minà di punta dui canoni è una grandinata di palli s'abbattì nantu à u palazzu. L'ufficiali di Lord Bentick li mandonu un parlamentariu. I canoni tiravanu sempri. U focu s'arredì quandu a bandera bianca fù cacciata. Ma u bumbardamentu avia scuncassatu a bedda prupità di u principi Cambiaggi, amicu intimu di u cumandanti Poli.

A pupulazioni avà era fissa. Poli ùn capitulava è piuttostu chè di renda si, faria saltà à Gavi è s'intararia sottu à ciò chì ni firmaria. Nasi imprissiunatu da l'energia di l'ufficiali, feci finta di so rinsentimentu è li mustrò un gran' curniami. Feci inversu è manera chì u cumandanti Poli li rifessi cunfidenza.

Chì pudia tema di più u cumandanti ? L'assediu era pruclamatu, tuttu u puteri era in li so mani. A guarnigioni sottu influenza di u so capimachja, era pronta à fà ciò ch'eddu dicia. Ma sì Poli ùn si misfidava, avia cun eddu una parsona ch'ùn si lascia coglia da i maneri vulpaghji di u merru, è chì suspitava i so trafunchjuli. Quattru anni fà quandu presi i so funzioni, u cumandu Poli ghjunsi cun eddu da U Sulaghju, una zitelletta di sedici anni, brunetta, lungarzina, faci linda, capeddi foschi d'ebanu, bedda bocca fini, labbri rossi chì li davanu una spezia di malincunia, ochji neri in amandula chì rispichiavanu energia è passioni. Si chjamava Anna Maria. A so ghjenti eranu pastori corsi. U babbu avia fattu a Guerra d'indipendenza, s'era battutu in u Borgu è in Ponti Novu. Dopu a disfatta di Pasquale Paoli, avia cuntinuatu a guerra di partigianu in Niolu è in Fium'orbu. Poi à quandu finitu, rivinì in U Sulaghju, duv'eddu rifaccia tranquillu u pastori. Allora s'era maritatu. Avia una grossa famiglia chì campava annantu i terreni di u Cumandanti.

Quandu nascì Anna Maria, l'Ufficiali fù u so cumpari è a battizò. Quandu si n'andò à Gavi, a si purtò cun eddu. U cumandanti chì a tinia cara, l'avia mandata à scola. Edda s'intindia d'essa com'è da a so famiglia. Facia i cosi di casa fida fidetta par u Cumandanti è a so moglia.

Avia suvitatu Anna Maria cun assai angoscia i fatti. Ghjunti cattivi nutizi, avia vistu i lacrimi nantu a faccia di u so prutettori. Issi suffranzi eranu dinò i soi. Sintia chì forzi, u tempu di sparta i periculi s'avvicinava. Sappia chì u cumandanti era capacci di fà un altu attu d'addisperu. Aspittava di veda lu un ghjornu metta u focu à a pulveriera par ùn abbassà si à renda l'armi, è u postu chì l'Imperatori l'avia cunfidatu. Stu casu pudia accada, ùn si saria micca spavintata. In tutti maneri ùn faria nudda par fà à culu in darettu. Saria, apressu tuttu un gestu ottantu eroicu chè quiddi fatti in i so paesi, duranti a guerra d'Indipendenza. Ma ciò ch'edda ùn accitava, era chì u cumandanti fussi minatu di falsu in u scornu d'un carrughju, da un traditori, chì truvessi piacieri à mustrà u so attacamentu à u Rè di Francia incù un attentatu contr'à un suldatu fidu à l'Imperatori. Era ciò ch'edda timia. Avia intesu parlà, sintia nascia ingiru i minacci. Omu ùn si misfidava di issa « francisuccia », mancu dubitendu si ch'edda capia u talianu, ch'edda cunuscia tutti l'astuzi di u parlà genuvesi chì ogni Corsu capisci senza difficultà. A u surtì di a ghjesgia avianu sussuratu qualchi parsoni, ch'eddi n'avianu una techja di u vechju Brutuloni, è chì à mumenti ùn nuciaria più à nimu. À nimu parlò di a so paura, ùn l'avarianu stata à senta. Ma da tandu, suvitava u cumandanti pedi à pedi. Era dicisa à piglià i so periculi, dicisa à difenda a so vita s'edd'era minnacciata.

È ùn s'era sbagliata. U 24 d'aprili, u cumandanti Poli avia da scuntrà u miaori Brinstiel in a vechja miria di Gavi. Di poi chì u cumandanti sfidò l'Inglesi, u maiori u stimava ancu di più è andava à spessu à veda lu. Par eddu a guarnigioni di Gavi ùn era occupata. Era cunvintu chì tuttu saria arranghjatu quandu Poli ricivaria i cumandamenti ch'eddi duvianu trasmetta li. Di fatti, facilitava u ravitagliamentu di a città è ùn u scumudava di parmetta à i campagnoli di l'intornu d'entra in a Piazza forti.

Una dumenica, cun tempu maravigliosu vininu i campagnoli mai sazi di nutizi, abundonu in Gavi. Incù i cittadini s'accattastavanu in i carrughji, discutavanu, accaniti di l'avenimenti, aspittendu cun pressa ch'eddi vultessinu i portanutizi di u Cumandanti. L'ufficiali francesi di a Piazza u si misfidonu, si sparsinu in i carrughji. U cumandanti Poli in casa a si pigliava pian'pianinu. Poi s'intendusi in ritardu par u scontru, s'attracciò in freccia versu a miria.

A mezzu à un cunvugliu ùn pinsava mai chì a tranquillita sighi rotta. Anna Maria era più pinzarosa è più misfidenti, com'è sempri. U suvitò in a vechja miria fin'à ind'edd'era Brenstil. Scugiurata par vultà si ni, intesi brea è brioni. I campani à marteddu sunavanu à murtoriu. A casa fù inturniata da l'omi di Nasi. U cumandanti era prighjunieru. Subitu Nasi, i so figlioli, i so nipoti, I so paisani intronu in u casonu à pistola in manu. Nasi tirò fora i nutabuli. Da a finestra di sopra a casa, infilò u populu, li dissi d'armà si è di sbarazzà si di Poli, di buttà si contru à eddu. L'ufficiali è i suldati francesi chì si tiravanu dui passi funu attaccati. Poli era cascatu in una ghjatta secca.

Poi spiecò : « l'assassini m'ingutuponu. Senza altra speranza chè di salvà caramenti a mo vita, i ricividi spadda in manu, è mi difesi u megliu chè possi. Avianu chjusu l'usci. Fertu, addibulitu, pirdia u mo sangui. Ùn avianu più chè ad acciacà mi. Quand'in un colpu, l'usci funu sfundati da unu di i nostri distaccamenti surtitu à tutti frulli da a fortezza. Issi scillarati, buttati fora par li scali, andavanu à cuntà u spaventu à i so esecrabili amichi. I suldati, addispirati, vulianu par vindetta, scompia a città. I calmonu cun difficultà assai. Infini a sumossa fù spinta. U sgiò Nasi scapedi è s'agruttò in un campu inglesu. Issa ghjurnata vidi mora qualchi parsoni.

Ciò chì u cumandanti Poli ùn dissi, hè da induv'eddu vensi u succorsu di a Pruvidenza chì u salvò. Sentendu u periculu Anna Maria corsi in a piazza, sunò u cornu, riunì i suldati sparsi in a furtezza. L'aviò à i corsi versu a casa cumuna, induv'eddi ghjunsinu à tempu par salvà lu. Ghjunsi a prima, è videndu l'ufficiali curaghjosu mezzu fertu, andò à dì la à madama Poli. In casa u cumandanti seppi ciò ch'Anna Maria avia fattu, li s'avvicinò è a basgiò : « sè una vera fium'urbaccia, à parta d'avà sarè di tutti i mo mossi. A sò chè tu mi sarè un colpu di manu d'oru ».

Frà tempu u maiori Brinstiel, tistimoniu di l'attaccu chì risicò di toglia a vita à Poli, feci sapè chì issu tradimentu era par eddu indegnu. Incù u scopu di scarta tuttu cunflittu prupunì a paci fin'à u ghjornu chì u cumandanti avaria ricivutu l'ordini di renda a piazza forti à l'Inglesi. U ghjornu stessu, ghjunsi a risposta à u scrittu chì Poli avia speditu à l'Isula d'Elba. L'Imperatori l'intimava di tena si à ciò chì si passava è di vena cun eddu in Porto Ferraio.

A so missioni era finita. A guarnigioni uscì da u forti cù l'unori di a guerra. I truppi diretti da u capu battaglioni Roux s'arruchioni versu Nizza. Poli andò in Genuva. Ghjuntu ci, Lord Bentinck li dissi di vena à veda lu. U cumpurtamentu di u cumandanti di a furtezza di Gavi, a so fildeltà à l'Imperatori, u so curaghju, avianu imprissiunatu Lord Bentick chì vulia attaccà si un tal'omu. U ricivì com'un frateddu di guerra. Dittu li a so stima, li proposì di piglià serviziu in Inghilterra induva i so qualità è u so meritu sarianu veramenti ricunisciuti. Poli ùn ebbe cura di fà sapè i raghjoni di u so rifiutu : in nisuna manera ùn avaria ricusatu di rispondà à Napuliò. Ancu sè in più, ùn amava i Bourbon, era francesu, è mai ùn accunsenterebbi di vesta si di pannu stranieru. Risposi à Lord Bentinck punendu li una sola quistioni.

-Signori, a Corsica hè sempri francesa o hè diventata inglesa ? -Innò, i scritti a lascianu francesa… -Allora, signori, ùn possu serva a So Maestà d'Inghilterra -Eh ! ô cumandà ! serviriati i Bourbon ? Acceteriati a bandera à fior' di cigli ? Vò, vechju suldatu di l'Imperiu è di a rivoluzioni, serviriati dunqua i Bourbon ? -ùn socu chè un suldatu. A rivuluzioni hè finita.

-Finita a mossa rivuluziunaria ? stridò Bentinck, veni di mova si in Auropa ! Isti parolli imprisiononu u cumandanti Poli. Si cheria chì raghjoni pudia avè di parlà cusì, un capimachja d'un armata di Cualizioni. Ma tinì a so parolla. U fattu chì Poli rifusessi, ùn ebbi colpa annantu a simpatia chì Bentinck li purtava. Prima di spicà si da l'ufficiali francesi, u ghjinirali inglesi li rigalò dui pistoli. Poli li dumandò par eddu, par a so moglia è par Anna Maria di signà li un lascià passà. A li feci è u li dedi. In più li prestò un bateddu di guerra inglesu par vultà in Aiacciu. U cumandanti è Anna maria partinu par l'Isula d'Elba.

Cristofanu Luzi, u 24.XI di u 2016